KIRJALLINEN KYSYMYS P-1530/01 esittäjä(t): Bart Staes (Verts/ALE) komissiolle. Liikenneonnettomuuksien pitkät selvittelymenettelyt kolmansissa maissa.



Virallinen lehti nro 093 E , 18/04/2002 s. 0013 - 0014



KIRJALLINEN KYSYMYS P-1530/01 esittäjä(t): Bart Staes (Verts/ALE) komissiolle (15. toukokuuta 2001) Aihe: Liikenneonnettomuuksien pitkät selvittelymenettelyt kolmansissa maissa Neuvosto ilmoittaa vastauksessaan kirjalliseen kysymykseen E-2656/99(1), että EU:n toimielimet ovat todenneet, että liikenneonnettomuuksien pitkät selvittelymenettelyt kolmansissa maissa ovat ongelma, ja ne ovat valmistautuneet ratkaisemaan ongelman ehdotuksella neljänneksi liikennevakuutusdirektiiviksi . Neljäs puitedirektiivi ei kuitenkaan tuo ratkaisua vielä meneillään oleville selvittelymenettelyille. Lisäksi komission oletetaan valmistelevan viidettä puitedirektiiviä jäljellä olevien ongelmien poistamiseksi. Onko komissio sitä mieltä, että neljäs puitedirektiivi ei tuo tehokasta ratkaisua pitkien selvittelymenettelyiden ongelmaan, joka koskee kolmansissa maissa tässä tapauksessa Sveitsissä tapahtuneita (liikenne)onnettomuuksia? Jos ei ole, voivatko EU:n kansalaiset odottaa saavansa Sveitsissä saman oikeudellisen kohtelun kuin 15 jäsenmaassa, kun he joutuvat (liikenne)onnettomuuteen Sveitsissä? Valmisteleeko komissio tällä hetkellä viidettä puitedirektiiviä neljännessä puitedirektiivissä olevien ongelmien poistamiseksi? Jos valmistelee, mitkä ovat viidennen puitedirektiivin pääkohdat? (1) EYVL C 280 E, 3.10.2000, s. 95. Frederik Bolkesteinin komission puolesta antama vastaus (2. heinäkuuta 2001) Neljäs liikennevakuutusdirektiivi(1) annettiin 16. toukokuuta 2000. Täytäntöönpanon määräaika päättyy 20. heinäkuuta 2002. Direktiivillä helpotetaan merkittävästi liikenneonnettomuuksien selvittelyä silloin, kun ne tapahtuvat jäsenvaltiossa, joka ei ole uhrin asuinvaltio, tai jossain vihreän kortin järjestelmään kuuluvassa kolmannessa maassa, edellyttäen, että onnettomuuden molemmat osapuolet asuvat jossain Euroopan unionin jäsenvaltiossa. Koska direktiivi on otettu osaksi ETA-sopimusta, samat säännöt pätevät sekä EU:n jäsenvaltioissa että ETA:n EFTA-valtioissa. Direktiivi on myös osa yhteisön oikeusjärjestelmää (yhteisön säännöstöä), jota on sovellettava myös ehdokasmaihin niiden liityttyä Euroopan unioniin. Neljännen liikennevakuutusdirektiivin soveltamisalue on siten erittäin laaja ja laajenee edelleen tulevaisuudessa. On kuitenkin selvää, että yhteisön lainsäädännöllä tai ETA:n oikeudella ei tältä osin voida säännellä sellaisten onnettomuuksien selvittelyä, jotka tapahtuvat kolmansissa maissa ja joissa ainakin toinen osapuoli ei asu Euroopan unionin tai ETA:n jäsenvaltiossa. Tämä edellyttäisi yhteisön lainsäädännön ekstraterritoriaalista soveltamista. Sveitsissä tapahtuneiden onnettomuuksien selvittelyyn liittyvien ongelmien osalta komissio on tietoinen vain yhdestä tapauksesta, joka liittyi erään jäsenvaltion yhteen kansalaiseen. Komissio on kuitenkin aloittanut kuulemiset jäsenvaltioiden viranomaisten, vakuutusalan, uhreja edustavien järjestöjen ja muiden asianomaisten tahojen kanssa saadakseen selville mahdolliset vaikeudet, jotka koskevat sellaisten onnettomuuksien selvittelyä Sveitsissä, joissa osallisena on unionin kansalaisia. Lisäksi pohditaan mahdollisia teknisiä ratkaisuja näihin ongelmiin. Komissio ilmoittaa arvoisalle parlamentinjäsenelle toimista, joihin komissio voi ryhtyä auttaakseen Euroopan unionin asukkaita, jotka joutuvat onnettomuuden uhreiksi neljännen liikennevakuutusdirektiivin soveltamisalueen ulkopuolella. Parlamentin jäsenen mainitseman tulevan viidennen liikennevakuutusdirektiivin osalta komissio toteaa työskentelevänsä yhteistyössä jäsenvaltioiden asiantuntijoiden kanssa uudistaakseen liikennevakuutusdirektiivejä. Direktiiviehdotus toimitettaneen komission jäsenten hyväksyttäväksi ensi vuonna. Viides liikennevakuutusdirektiivi ei liity kolmansissa maissa tapahtuneiden onnettomuuksien selvittelyyn. (1) Euroopan parlamentin ja neuvoston direktiivi 2000/26/EY, annettu 16 päivänä toukokuuta 2000, moottoriajoneuvojen käyttöön liittyvän vastuun varalta otettavaa vakuutusta koskevien jäsenvaltioiden lainsäädäntöjen lähentämisestä ja neuvoston direktiivien 73/239/ETY ja 88/357/ETY muuttamisesta, EYVL L 181, 20.7.2000.